sklep I U 1638/2011
Datum: 2011-10-25T02:00:00.000+02:00
ecli: ECLI:SI:UPRS:2011:I.U.1638.2011
sodisce: Upravno sodišče
oddelek: Upravni oddelek
podrocje: UPRAVNI SPOR - SOCIALNO ZAVAROVANJE
institut: priznanje pravice do denarnega nadomestila - dopustnost upravnega spora - stvarna pristojnost

## Jedro

V obravnavanem primeru je predmet spora priznanje pravice do denarnega nadomestila med brezposelnostjo na podlagi Zakona o urejanju trga dela. Za presojo zakonitosti tega sklepa je pristojno Delovno in socialno sodišče.

## Izrek

Upravno sodišče Republike Slovenije ni stvarno pristojno za odločanje v tej zadevi.

Zadeva se po pravnomočnosti tega sklepa odstopi v reševanje Delovnemu in socialnemu sodišču v Ljubljani kot stvarno in krajevno pristojnemu sodišču.

## Obrazložitev

Tožeča stranka je, skladno s pravnim poukom drugostopenjske odločbe, pri Upravnem sodišču Republike Slovenije v Ljubljani vložila tožbo zaradi uveljavitve zahtevka za priznanje pravice do denarnega nadomestila med brezposelnostjo. Zavod Republike Slovenije za zaposlovanje kot prvostopenjski organ je namreč z odločbo 210-04-7223-2011/1 z dne 15. 6. 2011 odločil, da se tožniku zavrne zahtevek za priznanje pravice do denarnega nadomestila med brezposelnostjo, za katero je prosil z vlogo z dne 24. 5. 2011. Tožnikova pritožba zoper navedeno prvostopenjsko odločba je bila zavrnjena.

Upravno sodišče Republike Slovenije se v predmetni zadevi izreka za stvarno nepristojno.

Tožena stranka je že v odgovoru na tožbo opozorila, da je pri drugostopenjski odločbi pomotoma prišlo do napačnega pravnega pouka, ki se pravilno glasi, da je potrebno tožbo zoper izpodbijano odločbo vložiti pri pristojnem Delovnem in socialnem sodišču v Ljubljani.

Zakon o delovnih in socialnih sodiščih (Uradni list RS, št. 2/04 s spremembami, v nadaljevanju ZDSS-1) v 3. točki 7. člena določa, da je socialno sodišče pristojno za odločanje o socialnih sporih na področju zavarovanja za primer brezposelnosti in zaposlovanja in sicer: (točka a.) o pravici do in iz obveznega zavarovanja za primer brezposelnosti in plačevanja prispevkov za to zavarovanje.

Ker je v obravnavanem primeru predmet spora priznanje pravice do denarnega nadomestila med brezposelnostjo na podlagi Zakona o urejanju trga dela (Uradni list RS, št. 8/10, v nadaljevanju ZURD), se je Upravno sodišče Republike Slovenije, ob upoštevanju določb 18. in 19. člena Zakona o pravdnem postopku (Uradni list RS, št. 36/04, UPB, v nadaljevanju ZPP) v zvezi z 22. členom Zakona o upravnem sporu (Uradni list RS, št. 105/06 s spremembami, v nadaljevanju ZUS-1) izreklo za stvarno nepristojno za odločanje v tej zadevi.

Po pravnomočnosti tega sklepa bo zadeva odstopljena v reševanje Delovnemu in socialnemu sodišču v Ljubljani, ki je stvarno pristojno za reševanje tovrstnih sporov (23. člen ZPP).